ভারতের উপর শুল্ক চাপাতে জি৭ দেশগুলিকে পরামর্শ ট্রাম্পের!

ওয়েব ডেস্ক : রাশিয়া (Russia) থেকে তেল কেনার জন্য ভারতের উপর শুল্ক চাপিয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। এর পর ইউরোপীয় ইউনিয়নকে ভারতের উপর শুল্ক চাপানোর কথা বলেছিলেন তিনি। তার পরেই ভারতের উপর আরও শুল্ক (Tariff) চাপানোর জন্য জি৭ (G7 Countries) গোষ্ঠীভুক্ত দেশগুলিকে পরামর্শ দিয়েছেন ট্রাম্প। সূত্রের খবর, শুক্রবার জি৭ দেশগুলির অর্থমন্ত্রীরা আলোচনায় বসতে চলেছে। সেখানে ভারতের উপর ৫০ থেকে ১০০ শতাংশ শুল্ক চাপানোর জন্য আমেরিকা চাপ সৃষ্টি করতে পারে বলে খবর।

সম্প্রতি ইউরোপীয় ইউনিয়নের সঙ্গে কনফারেন্স কল চলাকালীন ট্রাম্প (Trump) বলেছিলেন, ভারতের উপর তারা যেন ১০০ শতাংশ শুল্ক চাপায়। বাধ্যতা মূলকভাবে এটা করতে হবে বলে জানিয়েছিলেন তিনি। আর যতদিন না চীন (China) ও ভারত (India) রাশিয়া তেল কেনা বন্ধ না করছে ততদিন এই শুল্ক আরোপ করে যেতে হবে। সূত্রের খবর, এবার তার পরেই ভারতের উপর শুল্ক চাপানোর জন্য জি৭ গোষ্ঠীগুলির উপর চাপ সৃষ্টি করতে চলেছে আমেরিকা।

আরও খবর : জাইর বোলসোনারোকে ২৭ বছরের কারাদণ্ড দিল সুপ্রিমকোর্ট!

অন্যদিকে ভারত ও আমেরিকার মধ্যে জটিলতা কাটাতে সোশাল মিডিয়ায় একটি বিবৃতি দিয়েছিলেন ট্রাম্প (Trump)। সেখানে তিনি লিখেছিলেন, “আমি আনন্দের সঙ্গে ঘোষণা করছি, ভারত এবং মার্কিন যুক্তরাষ্ট্র বাণিজ্য জট কাটাতে আলোচনা চালিয়ে যাচ্ছে। আমি খুব ভালো বন্ধু প্রধানমন্ত্রী মোদির সঙ্গে কথা বলার জন্য অধীর আগ্রহে অপেক্ষা করছি। আমি নিশ্চিত যে আমাদের উভয় মহান দেশের জন্য একটি সফল সিদ্ধান্তে পৌঁছাতে কোনও অসুবিধা হবে না!”

এমন বার্তা দেওয়ার পর, জি৭ দেশগুলিকে (G7 Countries) ভারতের উপর শুল্ক চাপানোর জন্য ট্রাম্পের পরামর্শ নিয়ে বিস্মিত ওয়াকিবহাল মহল। প্রসঙ্গত, ট্রাম্পের অনায্য দাবির কাছে মাথানত করেনি ভারত। সেই কারণে ভারত ও আমেরিকার মধ্যে বাণিজ্যচুক্তি সম্পন্ন হয়নি। এর মাঝেই ভারতের উপর ৫০ শতাংশ শুল্ক চাপিয়েছেন ট্রাম্প। তবে মার্কিন প্রেসিডেন্টের মুখে একদিকে বন্ধুত্বের কথা, অন্যদিকে অন্যান্য দেশ গুলিকে ভারতের উপর অতিরিক্ত শুল্ক চাপাতে পরামর্শের বিষয়কে ট্রাম্পের দ্বিচারিতা হিসাবে দেখছেন নানান মহল।